Man kap glo vriendin met byl dood | Netwerk24
Deur Alet van der Walt 31 Julie 2018 18:01
Die polisie in Bothaville het 'n man in hegtenis geneem wat sy vriendin na bewering met 'n tuisgemaakte byl doodgekap het.
Kapt. Stephen Thakeng, 'n polisiewoordvoerder, sê mense het Sondag in die vroeë oggendure op die lyk van Madillo Molale (25) afgekom. Die lyk het langs die R719 tussen Hoopstad en Bothaville gelê en was met 'n kombers toegegooi.
Thakeng sê die polisie het inligting ontvang dat Molale en haar vriend, Elias Sebetoane (27), ná 'n drinkery rusie gemaak het.
Leidrade is opgevolg en Sebetoane is ná 'n deeglike ondersoek reeds Sondagoggend in hegtenis geneem. Die polisie het, volgens Thakeng, ook op die tuisgemaakte byl beslag gelê.
Sebetoane is Dinsdag van moord aangekla en moet weer op 3 Augustus in die hof verskyn.
Drie speurders van Bothaville, sers. Dannis Mokoena, sers. Sebolelo Mokatsa en konst. Tshepo Kotelo, is deur die stasiebevelvoerder, kol. Tshabalala Disebo, vir hul goeie werk geloof.